Uznesenie Európskeho parlamentu o výsledku rokovaní o Rade pre ľudské práva a o 62. zasadnutí Komisie OSN pre ľudské práva



Úradný vestník 291 E , 30/11/2006 S. 0409 - 0411



P6_TA(2006)0097 62. zasadnutie Komisie OSN pre ľudské práva Uznesenie Európskeho parlamentu o výsledku rokovaní o Rade pre ľudské práva a o 62. zasadnutí Komisie OSN pre ľudské práva Európsky parlament, - so zreteľom na svoje predchádzajúce uznesenia o Komisii OSN pre ľudské práva od roku 1996, ako aj na uznesenie z 29. januára 2004 o vzťahoch medzi Európskou úniou a Organizáciou spojených národov (OSN) [1], z 9. júna 2005 o reforme Organizácie Spojených národov [2] a z 29. septembra 2005 o výsledku svetového samitu Organizácie Spojených národov zo 14.- 16. septembra 2005 [3], - so zreteľom na 62. zasadnutie Komisie OSN pre ľudské práva (KĽP OSN), ktoré sa malo uskutočniť v dňoch 13. marca – 21. apríla 2006, - so zreteľom na správu od názvom "Bezpečnejší svet: naša spoločná zodpovednosť", vypracovanú skupinou generálneho tajomníka OSN na vysokej úrovni a zameranú na hrozby, výzvy a zmenu, z 1. decembra 2004, - so zreteľom na správu generálneho tajomníka OSN s názvom "Vo väčšej slobode: k rozvoju, bezpečnosti a ľudským právam pre všetkých" z 21. marca 2005, - so zreteľom na záverečný dokument svetového samitu OSN v roku 2005, prijatý 16. septembra 2005 v New Yorku, ktorým sa rozhodlo o vytvorení Rady pre ľudské práva, ktorá by nahradila Komisiu pre ľudské práva a o poverení predsedu Valného zhromaždenia OSN (VZ OSN) úlohou viesť rokovania s cieľom určiť mandát tejto Rady a jej zloženie a ukončiť tieto rokovania čo najskôr počas 60. zasadnutia, - so zreteľom na návrh uznesenia o Rade pre ľudské práva, ktorý predseda VZ OSN predložil 23. februára 2006, - so zreteľom na článok 103 ods. 4 rokovacieho poriadku, A. keďže rešpektovanie, presadzovanie a ochrana univerzálnej platnosti ľudských práv sú súčasťou etického a právneho acquis EÚ a jedným zo základných kameňov európskej jednoty a integrity, B. keďže OSN je v súčasnosti podobne ako v minulosti potenciálne jednou z najvhodnejších organizácií, ktorá sa komplexne zaoberá problematikou ľudských práv a výzvami, ktorým ľudstvo čelí, C. keďže návrh uznesenia o Rade pre ľudské práva (RĽP OSN) bol výsledkom mnohomesačného úsilia o dosiahnutie konsenzu, D. keďže RĽP OSN, hoci sa nevenuje niektorým z hlavných znepokojujúcich skutočností, na ktoré sa upozornilo, by mohla byť účinnou platformou na posilnenie ochrany a presadzovania ľudských práv v rámci OSN, ktorá žiaľ nie vždy dosiahla želané výsledky, E. keďže 62. zasadnutie KĽP OSN bude jej posledným zasadnutím pred ustanovením RĽP OSN, F. keďže podobne ako v predchádzajúcich siedmich rokoch bola aj teraz vytvorená ad hoc delegácia Európskeho parlamentu, ktorá sa zúčastní na tohtoročnom výročnom zasadnutí KĽP OSN, Rada pre ľudské práva 1. víta prijatie uznesenia, ktorým sa zriaďuje RĽP OSN; v tejto súvislosti berie na vedomie prínos EÚ k výsledkom rokovaní; 2. víta zriadenie stáleho orgánu OSN s menším počtom členov, voleného priamo VZ OSN, ako prvý krok k splneniu záväzku svetového samitu z roku 2005 posilniť mechanizmus OSN v oblasti ľudských práv; 3. víta najmä skutočnosť, že RĽP OSN sa bude môcť počas roka pravidelne stretávať, pričom každoročne uskutoční aspoň tri zasadnutia, a okrem pravidelných stretnutí bude môcť zvolávať mimoriadne zasadnutia s cieľom operatívne sa venovať vznikajúcim krízam v oblasti ľudských práv; 4. víta zachovanie systému nezávislých "osobitných postupov", ktorý zaviedla KĽP OSN; konštatuje, že tieto osobitné postupy sa do jedného roka stanú predmetom revízie a vyzýva EÚ na ostražitosť s cieľom zabezpečiť ich zachovanie; 5. víta zachovanie praxe účasti mimovládnych organizácií pre ľudské práva na diskusiách a dúfa, že sa ich účasť v budúcnosti zlepší a posilní; opätovne vyzýva na reformu Výboru OSN pre mimovládne organizácie, aby sa tak zabezpečila efektívna účasť nezávislých mimovládnych organizácií; 6. víta ustanovenie univerzálneho mechanizmu pravidelných revízií, tzv. "peer review", ako prostriedku na posilnenie univerzálneho dosahu a rovnakého zaobchádzania s členskými štátmi v súvislosti s monitorovaním situácie v oblasti ľudských práv na celom svete; berie na vedomie spresnenie, že tento mechanizmus by nemal zdvojovať prácu orgánov OSN; vyzýva RĽP OSN, aby pri určovaní spôsobu vykonávania takýchto revízií zabezpečila, že zasadnutie venované tejto otázke sa uskutoční nad rámec troch povinných zasadnutí a desiatich týždňov, ktoré sú stanovené v uznesení; 7. vyjadruje poľutovanie nad tým, že neuspel návrh voliť členov RĽP OSN vyššou, dvojtretinovou väčšinou; domnieva sa však, že postupom, pri ktorom sú členovia volení priamo a jednotlivo tajným hlasovaním absolútnou väčšinou VZ OSN a vlády sú požiadané o preskúmanie doterajšej činnosti a záväzkov kandidátov v oblasti ľudských práv, by sa mohlo zabrániť tomu, aby v RĽP OSN zasadali tí, ktorí sa dopustili závažného porušovania ľudských práv; víta vytvorenie mechanizmu pozastavenia členských práv tomu členovi RĽP OSN, ktorý sa dopúšťa závažného a sústavného porušovania ľudských práv, a to dvojtretinovou väčšinou VZ OSN; 8. vyzýva všetky členské štáty OSN, aby sa snažili vybrať spomedzi kandidátov krajiny s najvyššími normami v oblasti ľudských práv, ktoré ratifikovali základné zmluvy o ľudských právach, splnili si svoje oznamovacie povinnosti, vydali otvorenú výzvu na vykonanie osobitných postupov OSN a snažili sa vykonať ich odporúčania; vyzýva EÚ, aby trvala na predkladaní nominácií najmenej tridsať dní pred voľbami s cieľom umožniť verejné preskúmanie záznamov navrhnutých kandidátov, ktoré sa týkajú ich činnosti a prísľubov v oblasti ľudských práv; 9. opätovne potvrdzuje svoj názor, že schopnosť RĽP OSN chrániť ľudské práva bude závisieť na politickej vôli všetkých strán urobiť ju silným a účinným orgánom; 10. vyzýva preto všetky členské štáty OSN, aby naplnili mandát, ktorý si stanovili a aby uplatňovali vytvorené mechanizmy a zabezpečili tak schopnosť RĽP OSN významným spôsobom chrániť a presadzovať ľudské práva; 11. vyzýva EÚ, aby v RĽP OSN zohrávala priekopnícku úlohu a aby bola príkladom v činnosti zameranej na posilnenie orgánu OSN pre ľudské práva schopného venovať sa rôznym situáciám vo svete, ktoré sa týkajú ľudských práv, a reagovať na ne; 12. znovu zdôrazňuje potrebu posilnenia konzultácie, spolupráce a koordinácie medzi EÚ a OSN, najmä novou RĽP OSN; 13. znovu zdôrazňuje potrebu koordinovaného, sústredeného a dobre pripraveného prístupu zo strany EÚ pred zasadnutiami RĽP OSN, počas týchto zasadnutí a po ich skončení s cieľom zabezpečiť účinné prispievanie k jej činnosti; 14. považuje za vhodné, vzhľadom na prax účasti Európskeho parlamentu na výročných zasadnutiach KĽP OSN, pokračovať vo vysielaní delegácie na dôležité zasadnutia RĽP OSN; 62. zasadnutie KĽP OSN 15. berie na vedomie rozhodnutie, aby bolo 62. zasadnutie KĽP OSN prechodné, zamerané na procedurálne otázky a skrátené; 16. domnieva sa však, že tieto úpravy by nemali prekážať KĽP OSN vo vykonávaní jej ochranného mandátu a že všetky činnosti komisie spojené s určovaním noriem by sa mali riadne osvojiť alebo by sa v nich malo iným spôsobom pokračovať; 17. vyzýva preto členov KĽP OSN, aby zabezpečili, že bude prezentovaná, zohľadnená a plne prediskutovaná práca na osobitných postupoch, nariadená na predchádzajúcom zasadnutí, ako je napr. správa generálneho tajomníka o spolupráci s predstaviteľmi orgánov OSN pre ľudské práva a aby mandáty, ktoré sa končia, boli obnovené (napr. mandát osobitného splnomocnenca generálneho tajomníka OSN pre obhajcov ľudských práv); zdôrazňuje, že obhajcom ľudských práv sa musí ponechať možnosť vystúpiť pred komisiou a zúčastňovať sa na jej diskusiách; * * * 18. poveruje svojho predsedu, aby toto uznesenie postúpil Rade a Komisii, vládam a parlamentom členských štátov, Bezpečnostnej rade OSN, generálnemu tajomníkovi OSN, predsedovi 60. Valného zhromaždenia OSN a Vysokému komisárovi OSN pre ľudské práva. [1] Ú. v. EÚ C 96 E, 21.4.2004, s. 79. [2] Prijaté texty, P6_TA(2005)0237. [3] Prijaté texty, P6_TA(2005)0362. --------------------------------------------------